**การประเมินโครงการผลิตรายการโทรทัศน์เพื่อการศึกษา**

**รายการ “เรียนนอกรั้ว” ของศูนย์เทคโนโลยีทางการศึกษา สังกัด สำนักงาน กศน.**

**ธนภร เหลืองทองคำ**

**มหาวิทยาลัยนเรศวร**

e-mail : noothanaporn935@gmail.com

**บทคัดย่อ**

 การประเมินโครงการครั้งนี้มีวัตถุประสงค์ เพื่อประเมินความรู้ ทักษะ และการนำไปใช้ของ ครู กศน.ตำบล ที่รับชม รายการ เรียนนอกรั้ว ตามนโยบาย กศน. WOW ด้าน Good Teacher , ด้าน Good Place – Best Check in , ด้าน Good Activities , ด้าน Good Partnership , Good Innovation และด้าน Good Learning Centre กลุ่มผู้ให้ข้อมูล ได้แก่ ครู กศน.ตำบล ศูนย์การศึกษานอกระบบและการศึกษาตามอัธยาศัยอำเภอ สังกัด สำนักงานส่งเสริมการศึกษานอกระบบและการศึกษาตามอัธยาศัยจังหวัดสุโขทัย ปีงบประมาณ 2563 จำนวน 85 คน ได้มาโดยการเลือกแบบเจาะจง เครื่องมือที่ใช้ในการเก็บรวบรวมข้อมูล เป็นแบบสอบถามความคิดเห็น มาตราส่วนประมาณค่า 5 ระดับ การวิเคราะห์ข้อมูลโดยใช้สถิติ ค่าความถี่ ค่าร้อยละ ค่าเฉลี่ย ค่าส่วนเบี่ยงเบนมาตรฐาน

ผลการวิจัยพบว่า โครงการผลิตรายการโทรทัศน์ รายการ “เรียนนอกรั้ว” ของศูนย์เทคโนโลยีทางการศึกษา สังกัด สำนักงาน กศน. พบว่า โดยภาพรวมอยู่ในระดับมาก เมื่อพิจารณาเป็นรายด้าน พบว่า อยู่ระดับมากทุกด้าน โดย ด้าน Good Place มีค่าเฉลี่ยสูงที่สุด รองลงมา คือ Good Teacher, Good Activities, ด้าน Good Learning Centre, ด้าน Good Partnership และด้าน Good Innovation ตามลำดับ ทั้งนี้ผลการประเมินโครงการผลิตรายการโทรทัศน์เพื่อการศึกษา รายการ “เรียนนอกรั้ว” ของศูนย์เทคโนโลยีทางการศึกษา สังกัด สำนักงาน กศน. ทั้งภาพรวมและรายด้านผ่านเกณฑ์การประเมินที่กำหนด

**คำสำคัญ:**  **การประเมินโครงการ, รายการโทรทัศน์เพื่อการศึกษา, หน่วยงานการศึกษา**

**An evaluation of production of television programs for education**

**“Rien Nog Rua” of Centre for Educational Technology**

**under Office of the Non-Formal and Informal Education**

**Thanaporn Luengthongkham**

**Naresuen University**

e-mail : noothanaporn935@gmail.com

**Abstract**

 The purposes of this research was to evaluate of knowledges, skills and applying for teacher non-formal education district that watched the “Rien Nog Rua” program according to the policy NFE WOW Good Teacher , Good Place – Best Check in , Good Activities , Good Partnership , Good Innovation and Good Learning Centre. The research population were 85 teachers who work in district non-formal education center under office of the non-formal and informal education Sukhothai province in fiscal year 2020 chosen by the purposive selection method and tools used for data collection as a questionnaire 5-level rating scale. The data were analyzed by using statistics of frequency, percentage, mean and standard deviation.

 The findings revealed that: An Evaluation of Production of television Programs for Education “Rien Nog Rua” of Centre for Educational Technology under Office of the Non-Formal and Informal Education , overview was at a highest level. The highest average to lowest average aspects were Good Place–Best Check in, Good Teacher , Good Activities , Good Learning Centre , Good Partnership and Good Innovation respectively. An Evaluation of Production of television Programs for Education “Rien Nog Rua” of Centre for Educational Technology under Office of the Non-Formal and Informal Education, Both overview and each aspect passed the cutting point of target criteria.

**Keywords:**  The evaluation**,** The television program**,** The education agency

**บทนำ**

ตามพระราชบัญญัติการศึกษา ปี พ.ศ. 2542 ให้ความสำคัญกับการจัดการศึกษาโดยใช้เทคโนโลยีการศึกษาเข้ามาเป็นส่วนหนึ่งที่สำคัญในการจัดการศึกษาโดยกำหนดไว้ในหมวดที่ 9 ว่าด้วยเทคโนโลยีเพื่อการศึกษาระบุไว้ถึง 7 มาตรา โดยเฉพาะในมาตรา 63 ดังนี้ มาตราที่ 63 รัฐต้องจัดสรรคลื่นความถี่ สื่อตัวนำ และโครงสร้างพื้นฐานอื่นที่จำเป็นต่อการส่งวิทยุกระจายเสียง วิทยุโทรทัศน์ วิทยุโทรคมนาคม และการสื่อสารในรูปอื่น เพื่อใช้ประโยชน์สำหรับการศึกษาในระบบ การศึกษานอกระบบ การศึกษาตามอัธยาศัย การทะนุบำรุงศาสนา ศิลปะและวัฒนธรรมตามความจำเป็น (พระราชบัญญัติการศึกษา ปี พ.ศ. 2542, 2542 น. 32)

กระทรวงศึกษาธิการเป็นหน่วยงานหลักที่มีบทบาทและหน้าที่สำคัญในการบริหาร การจัดการศึกษาของประเทศ ทั้งนี้กระทวงศึกษาธิการได้มอบหมายให้ศูนย์เทคโนโลยีทางการศึกษาเป็นผู้รับผิดชอบในการผลิตรายการและดำเนินการออกอากาศรายการโทรทัศน์เพื่อการศึกษาสำหรับกลุ่มเป้าหมายต่าง ๆ ทางสถานีวิทยุโทรทัศน์เพื่อการศึกษา กระทรวงศึกษาธิการ (ETV) ตั้งแต่วันที่ 12 สิงหาคม พ.ศ. 2537 เป็นต้นมา (กระทรวงศึกษาธิการ, 2537)

 ทั้งนี้นโยบายและจุดเน้นการดำเนินงานของสำนักงานส่งเสริมการศึกษานอกระบบและการศึกษาตามอัธยาศัย สำนักงานปลัดกระทรวงศึกษาธิการ ประจำปีงบประมาณ 2563 ที่ให้ความสำคัญต่อการผลิตและพัฒนารายการวิทยุและรายการโทรทัศน์เพื่อการศึกษา เพื่อให้เชื่อมโยงและตอบสนองต่อการจัดกิจกรรมการศึกษานอกระบบและการศึกษาตามอัธยาศัยของสถานศึกษา เพื่อกระจายโอกาสทางการศึกษาสำหรับกลุ่มเป้าหมายต่างๆ ให้มีทางเลือกในการเรียนรู้ที่หลากหลายและมีคุณภาพ สามารถพัฒนาตนเองให้รู้เท่าทันสื่อและเทคโนโลยีสารสนเทศเพื่อการสื่อสาร เช่น รายการพัฒนาอาชีพเพื่อการมีงานทำ รายการติวเข้มเติมเต็มความรู้ฯลฯ เผยแพร่ทางสถานีวิทยุศึกษา สถานีวิทยุโทรทัศน์เพื่อการศึกษา กระทรวงศึกษาธิการ (ETV) และทางอินเทอร์เน็ต (สำนักงานส่งเสริมการศึกษานอกระบบและการศึกษาตามอัธยาศัย, 2563)

 ศูนย์เทคโนโลยีทางการศึกษา สำนักงานส่งเสริมการศึกษานอกระบบและการศึกษาตามอัธยาศัย สำนักงานปลัดกระทรวงศึกษาธิการ เป็นหน่วยงานที่สำคัญที่รับผิดชอบด้านเทคโนโลยีเพื่อการศึกษา โดยดำเนินงานในภารกิจที่สำคัญคือ การจัดผลิต พัฒนาและเผยแพร่ให้บริการเทคโนโลยีเพื่อการศึกษาที่ทันสมัย ในรูปแบบรายการวิทยุกระจายเสียงเพื่อการศึกษา รายการโทรทัศน์เพื่อการศึกษา เป็นต้น โดยมีช่องทางการเผยแพร่ให้ผู้รับบริการสามารถเลือกใช้บริการได้อย่างหลากหลาย เช่น ผ่านทางสถานีวิทยุศึกษาของกระทรวงศึกษาธิการ สถานีวิทยุโทรทัศน์เพื่อการศึกษากระทรวงศึกษาธิการ (ETV) เพื่อเป็นทางเลือกให้แก่ประชาชนตามความต้องการของกลุ่มเป้าหมาย (รายงานการติดตามผลการใช้สื่อเทคโนโลยีเพื่อการศึกษา, 2563)

 ดังนั้นโครงการผลิตรายการโทรทัศน์เพื่อการศึกษา “รายการ เรียนนอกรั้ว” เป็นรายการโทรทัศน์ เพื่อการศึกษาตามอัธยาศัย รูปแบบรายการประเภทกึ่งสารคดี นำเสนอการจัดกิจกรรมเรียนรู้ในหลากหลายรูปแบบของ กศน. มีเนื้อหาเกี่ยวกับการขับเคลื่อน กศน.สู่ กศน.WOW ประกอบด้วย Good Teacher การพัฒนาครู กศน. และบุคลากรที่เกี่ยวข้องกับการจัดกิจกรรมการศึกษาและเรียนรู้ให้เป็นครูมืออาชีพ , Good Place – Best Check in พัฒนาศูนย์การเรียนรู้ของ กศน. ให้มีบรรยากาศและสภาพแวดล้อมที่สวยงามเอื้อต่อการเรียนรู้ ซึ่งเป็น การยกระดับให้ศูนย์การเรียนรู้ ของ กศน. เป็นแหล่งเรียนรู้ที่ทันสมัย เป็นการยกระดับ กศน.ตำบล ห้องสมุดประชาชน “เฉลิมราชกุมารี” ศูนย์การเรียนรู้ต้นแบบ กศน. ให้เป็นแหล่งเรียนรู้ที่ทันสมัยต่อการเรียนรู้ของประชาชนทุกช่วงวัย Good Activities ส่งเสริมพัฒนาการจัดกิจกรรมการเรียนรู้ให้มีความทันสมัยและมีประสิทธิภาพเอื้อต่อการเรียนรู้ Good Partnership การเสริมสร้างความร่วมมือกับภาคีเครือข่าย Good Innovation การพัฒนานวัตกรรมทางการศึกษาเพื่อประโยชน์ต่อการจัดการศึกษาและกลุ่มเป้าหมาย และ Good Learning Centre การจัดจั้งศูนย์การเรียนรู้สำหรับคนทุกช่วงวัยในชุมชน เป็นต้น (สำนักงานส่งเสริมการศึกษานอกระบบ และการศึกษาตามอัธยาศัย, 2563)

 ด้วยเหตุผลดังกล่าว ผู้วิจัยจึงมีความสนใจที่จะทำการประเมินโครงการผลิตรายการโทรทัศน์เพื่อการศึกษา “รายการ เรียนนอกรั้ว” ของศูนย์เทคโนโลยีทางการศึกษา สังกัด สำนักงาน กศน. เพื่อนำผลการการประเมินไปใช้ประโยชน์ต่อการปรับปรุงและพัฒนาการผลิตรายการโทรทัศน์เพื่อการศึกษา ของศูนย์เทคโนโลยีทางการศึกษาให้มีประสิทธิภาพและสอดคล้องกับบริบทในปัจจุบัน อันจะส่งผลให้เกิดความคุ้มค่าและสร้างประโยชน์สูงสุด ต่อกลุ่มเป้าหมายต่อไป

**วัตถุประสงค์ของการประเมิน**

1. เพื่อประเมินความรู้ ทักษะ และการนำไปใช้ของ ครู กศน.ตำบล ที่รับชม รายการ เรียนนอกรั้ว ตามนโยบาย กศน. WOW ด้าน Good Teacher , ด้าน Good Place – Best Check in , ด้าน Good Activities , ด้าน Good Partnership , Good Innovation และด้าน Good Learning Centre ของศูนย์เทคโนโลยี ทางการศึกษา สังกัด สำนักงาน กศน.

**วิธีดำเนินการวิจัย**

 การประเมินครั้งนี้เป็นการประเมินโครงการผลิตรายการโทรทัศน์ รายการ “เรียนนอกรั้ว” ของศูนย์เทคโนโลยีทางการศึกษา สังกัด สำนักงาน กศน. ผู้วิจัยได้ดำเนินการศึกษาดังนี้

 1. กลุ่มผู้ให้ข้อมูล ได้แก่ ครู กศน.ตำบล ศูนย์การศึกษานอกระบบและการศึกษาตามอัธยาศัยอำเภอ สังกัดสำนักงานส่งเสริมการศึกษานอกระบบและการศึกษาตามอัธยาศัยจังหวัดสุโขทัย ปีงบประมาณ 2563 จำนวน 85 คน

 2. เครื่องมือที่ใช้ในการเก็บรวบข้อมูลเป็นแบบสอบถาม แบ่งออกเป็น 2 ตอน ประกอบด้วย ตอนที่ 1 ข้อมูลทั่วไปของผู้ตอบแบบสอบถามเกี่ยวกับเพศ ระดับการศึกษา และประสบการณ์ในการทำงาน ลักษณะเป็นแบบตรวจสอบรายการ (Checklists) ตอนที่ 2 แบบสอบถามเกี่ยวกับการประเมินโครงการผลิตรายการโทรทัศน์ รายการ “เรียนนอกรั้ว” ของศูนย์เทคโนโลยีทางการศึกษา สังกัด สำนักงาน กศน. มีลักษณะเป็นแบบมาตราส่วนประมาณค่า (Rating Scales) 5 ระดับ ประกอบด้วย จำนวน 6 รายการ รวมทั้งสิ้น 32 ข้อ การสร้างและหาคุณภาพเครื่องมือ ผู้วิจัยได้ศึกษาแนวคิด ทฤษฎี เอกสาร และงานวิจัยที่เกี่ยวกับการประเมินโครงการผลิตรายการโทรทัศน์เพื่อการศึกษา “รายการ เรียนนอกรั้ว” ของศูนย์เทคโนโลยีทางการศึกษา สังกัด สำนักงาน กศน. พร้อมทั้งสร้างแบบสอบถามเพื่อกำหนดขอบเขตและเครื่องมือ โดยเขียนข้อคำถามให้ครอบคลุมตามกรอบเนื้อหาที่กำหนดและสอดคล้องกับวัตถุประสงค์ที่ต้องการวัด ซึ่งแบ่งแบบสอบถามเป็น 2 ตอน จากนั้นนำร่างแบบสอบถามที่สร้างขึ้น เสนออาจารย์ที่ปรึกษา เพื่อพิจารณาตรวจสอบความถูกต้องของภาษาและความเหมาะสม แล้วนำแบบสอบถามที่แก้ไขปรับปรุงแล้วให้ผู้เชี่ยวชาญ 3 ท่าน ตรวจสอบเพื่อพิจารณาความเที่ยงตรงเชิงเนื้อหา(Content Validity) และหาดัชนีความสอดคล้องระหว่างข้อคำถามกับวัตถุประสงค์ (Index of item-objective congruence: IOC) แล้วนำแบบสอบถามที่ปรับปรุงแก้ไขแล้วไปทดลองใช้ (Try out) กับครูที่ไม่ใช่กลุ่มตัวอย่างจำนวน 30 คน เพื่อหาความเชื่อมั่น (Reliability) ของแบบสอบถาม โดยใช้วิธีการหาค่าสัมประสิทธิ์แอลฟ่า (Alpha-coefficient) ตามวิธีของครอนบัค (Cronbach) พบว่า อยู่ที่ระดับ 0.96 จากนั้นปรับปรุงแก้ไขเครื่องมือ เสนออาจารย์ที่ปรึกษา และนำแบบสอบถามที่ผ่านการตรวจสอบแล้วไปจัดพิมพ์เป็นฉบับสมบูรณ์ และนำไปเก็บรวบรวมข้อมูลกับกลุ่มตัวอย่างต่อไป โดยในการเก็บรวบรวมข้อมูล ผู้วิจัยดำเนินการขอหนังสือจากบัณฑิตวิทยาลัย ถึงผู้อำนวยการศูนย์การศึกษานอกระบบและการศึกษาตามอัธยาศัยอำเภอ สังกัดสำนักงานส่งเสริมการศึกษานอกระบบและการศึกษาตามอัธยาศัยจังหวัดสุโขทัย เพื่อขออนุญาตและขอความร่วมมือ

 3. การเก็บรวบรวมข้อมูลจากกลุ่มผู้ให้ข้อมูล แล้วจัดส่งแบบสอบถามถึงครู กศน.ตำบล ศูนย์การศึกษานอกระบบและการศึกษาตามอัธยาศัยอำเภอ สังกัดสำนักงานส่งเสริมการศึกษานอกระบบและการศึกษาตามอัธยาศัยจังหวัดสุโขทัย ด้วยตนเอง โดยผู้วิจัยได้ส่งแบบสอบถามให้กลุ่มผู้ให้ข้อมูลทั้งหมด จำนวน 85 ฉบับ ได้รับฉบับที่สมบูรณ์กลับคืน จำนวน 85 ฉบับ คิดเป็นร้อยละ 100 จากนั้นนำข้อมูลที่ได้มาวิเคราะห์และหาค่าทางสถิติของแบบสอบถาม

 4. การวิเคราะห์ข้อมูล ผู้วิจัยวิเคราะห์ข้อมูลตามวัตถุประสงค์การวิจัย ดังนี้ 1) วิเคราะห์ข้อมูลทั่วไปของผู้ตอบแบบสอบถามด้วยค่าความถี่และค่าร้อยละ 2) วิเคราะห์ระดับบรรลุเป้าหมายของการประเมินโครงการผลิตรายการโทรทัศน์เพื่อการศึกษา รายการ “เรียนนอกรั้ว” ของศูนย์เทคโนโลยีทางการศึกษา สังกัด สำนักงาน กศน. ด้วยค่าเฉลี่ย(Mean) และค่าส่วนเบี่ยงเบนมาตรฐาน(S.D.)

**ผลการวิจัย**

การวิจัยเรื่องการประเมินโครงการผลิตรายการโทรทัศน์ รายการ “เรียนนอกรั้ว” ของศูนย์เทคโนโลยี ทางการศึกษา สังกัด สำนักงาน กศน. มีผลการวิจัย ดังนี้

## ตอนที่ 1 ข้อมูลเกี่ยวกับข้อมูลทั่วไปของผู้ตอบแบบสอบถาม

### **ตาราง 2 แสดงจำนวนและร้อยละของผู้ตอบแบบสอบถาม จำแนกตามเพศ ตำแหน่งและประสบการณ์**

### **ในการทำงาน**

|  |  |  |
| --- | --- | --- |
| **รายการ** | **จำนวน** | **ร้อยละ** |
| 1. เพศ จำแนกเป็น |  |  |
| 1.1 ชาย | 22 | 25.9 |
| 1.2 หญิง | 63 | 74.1 |
| รวม | 85 | 100 |
| 2. ระดับการศึกษา จำแนกเป็น |  |  |
|  2.1 ปริญญาตรี | 77 | 90.6 |
|  2.2 ปริญญาโท | 8 | 9.4 |
| รวม | 85 | 100 |
| 3. ประสบการณ์การทำงาน จำแนกเป็น |  |  |
| 3.1 น้อยกว่า 5 ปี | 22 | 25.9 |
| 3.2 5 - 10 ปี | 22 | 25.9 |
| 3.3 10 ปีขึ้นไป | 41 | 48.2 |
| รวม | 85 | 100 |

 จากตาราง 2 แสดงจำนวนและร้อยละของผู้ตอบแบบสอบถามจำแนกตามเพศ พบว่า ผู้ตอบแบบสอบถามเป็นเพศหญิง จำนวน 63 คน คิดเป็นร้อยละ 74.1 และเพศชาย จำนวน 22 คน คิดเป็นร้อยละ 25.9

 จำนวนและร้อยละของผู้ตอบแบบสอบถาม จำแนกตามระดับการศึกษา พบว่า ปริญญาตรี มีจำนวน 77 คน คิดเป็นร้อยละ 90.6 และปริญญาโท มีจำนวน 8 คน คิดเป็นร้อยละ 9.4

 จำนวนและร้อยละของผู้ตอบแบบสอบถาม จำแนกตามประสบการณ์การทำงาน พบว่า 10 ปีขึ้นไป มีจำนวน 41 คน คิดเป็นร้อยละ 48.2 รองลงมา น้อยกว่า 5 ปี มีจำนวน 22 คน คิดเป็นร้อยละ 25.9 และ 5 - 10 ปี มีจำนวน 22 คน คิดเป็นร้อยละ 25.9

**ตอนที่ 2 ผลการประเมินโครงการผลิตรายการโทรทัศน์ รายการ “เรียนนอกรั้ว” ของศูนย์เทคโนโลยี**

**ทางการศึกษา สังกัดสำนักงาน กศน.**

**ตาราง 3 แสดงค่าเฉลี่ย ค่าส่วนเบี่ยงเบนมาตรฐาน ความหมายและเกณฑ์การประเมิน**

 **โครงการผลิตรายการโทรทัศน์เพื่อการศึกษา รายการ “เรียนนอกรั้ว”**

 **ของศูนย์เทคโนโลยีทางการศึกษา สังกัดสำนักงาน กศน. ในภาพรวม**

|  |  |  |  |  |
| --- | --- | --- | --- | --- |
| **ด้านที่** | **รายการ** | **(n=*85*)** | **ความหมาย** | **เกณฑ์การประเมิน** |
| $$\overbar{X}$$ | $$S.D.$$ |
| 1 | Good Teacher | 3.97 | 0.56 | มาก | ผ่าน |
| 2 | Good Place | 3.98 | 0.55 | มาก | ผ่าน |
| 3 | Good Activities | 3.97 | 0.58 | มาก | ผ่าน |
| 4 | Good Partnership | 3.93 | 0.61 | มาก | ผ่าน |
| 5 | Good Innovation | 3.92 | 0.57 | มาก | ผ่าน |
| 6 | Good Learning Centre | 3.96 | 0.56 | มาก | ผ่าน |
| **รวม** | **3.96** | **0.53** | **มาก** | **ผ่าน** |

จากตาราง 3 พบว่า ผลการประเมินโครงการผลิตรายการโทรทัศน์ รายการ “เรียนนอกรั้ว” ของศูนย์เทคโนโลยีทางการศึกษา สังกัด สำนักงาน กศน. ในภาพรวมอยู่ในระดับมาก ($\overbar{x}$ =3.96) เมื่อพิจารณาเป็นรายด้าน พบว่า ทั้ง 6 รายการ มีผลการประเมินอยู่ในระดับมาก ทุกรายการ ($\overbar{x}$ อยู่ระหว่าง 3.92-3.98 ) โดยด้านที่มีค่าเฉลี่ยสูงสุด คือ รายการประเภท Good Place ($\overbar{x}$ =3.98) รองลงมา ได้แก่ Good Teacher และ Good Activities ($\overbar{x}$ =3.97) ด้าน Good Learning Centre ($\overbar{x}$ =3.96) ด้าน Good Partnership ($\overbar{x}$ =3.93) และด้าน Good Innovation ($\overbar{x}$ =3.92) ตามลำดับ ทั้งนี้ผลการประเมินโครงการผลิตรายการโทรทัศน์ รายการ “เรียนนอกรั้ว” ของศูนย์เทคโนโลยีทางการศึกษา สังกัด สำนักงาน กศน. ทั้งภาพรวมและรายด้านผ่านเกณฑ์การประเมินที่กำหนด

**สรุปผลการวิจัย**

การวิจัย การประเมินโครงการผลิตรายการโทรทัศน์ รายการ “เรียนนอกรั้ว” ของศูนย์เทคโนโลยี ทางการศึกษา สังกัด สำนักงาน กศน. สามารถสรุปผลการวิจัยได้ ดังนี้

ผลการศึกษาเกี่ยวกับระดับบรรลุเป้าหมายของการประเมินโครงการผลิตรายการโทรทัศน์เพื่อการศึกษา รายการ “เรียนนอกรั้ว” ของศูนย์เทคโนโลยีทางการศึกษา สังกัด สำนักงาน กศน. โดยภาพรวมอยู่ในระดับมาก เมื่อพิจารณาเป็นรายด้าน พบว่า ด้าน Good Place อยู่ในระดับมากที่สุด รองมา คือ Good Teacher และ Good Activities ด้าน Good Learning Centre ด้าน Good Partnership และด้าน Good Innovation อยู่ในระดับน้อยที่สุด ทั้งนี้ผลการประเมินโครงการผลิตรายการโทรทัศน์เพื่อการศึกษา รายการ “เรียนนอกรั้ว” ของศูนย์เทคโนโลยีทางการศึกษา สังกัด สำนักงาน กศน. ทั้งภาพรวมและรายด้านผ่านเกณฑ์การประเมินที่กำหนด

**อภิปรายผล**

จากผลการวิจัย เรื่อง การประเมินโครงการผลิตรายการโทรทัศน์ รายการ “เรียนนอกรั้ว” ของศูนย์เทคโนโลยีทางการศึกษา สังกัด สำนักงาน กศน. ผู้วิจัยได้อภิปรายผลดังนี้

1. จากผลการประเมินโครงการผลิตรายการโทรทัศน์ รายการ “เรียนนอกรั้ว” ของศูนย์เทคโนโลยีทางการศึกษา สังกัดสำนักงาน กศน. ด้าน Good Teacher พบว่า อยู่ในระดับมากทั้งภาพรวมและรายข้อซึ่งผ่านเกณฑ์การประเมินที่กำหนด อาจเป็นเพราะว่า ครู กศน.ตำบล มีสมรรถนะในการจัดการศึกษาตามมาตรฐานที่กำหนด ส่งผลให้การจัดการศึกษานอกระบบและการศึกษาตามอัธยาศัยดำเนินไปอย่างมีคุณภาพ ประสิทธิภาพให้ผู้รับบริการพึงพอใจเกิดผลสัมฤทธิ์ต่อการปฏิบัติภารกิจภาครัฐ ในการจัดและให้บริการการศึกษานอกระบบและการศึกษาตามอัธยาศัย สอดคล้องกับแนวคิดของธัญลักษณ์ จำจด (2561 , น.79-80) ที่ทำวิจัยเรื่อง การพัฒนาทรัพยากรมนุษย์ด้านทักษะความเข้าใจและใช้เทคโนโลยีดิจิทัล (Digital Literacy) ของครู กศน.ตำบล สังกัด สำนักงาน กศน.จังหวัดชลบุรี ผลการวิจัยพบว่า สมรรถนะที่เกี่ยวข้องกับการปฏิบัติงานจริง อาจเนื่องด้วยจากการทํางานในยุคสมัยที่มีเทคโนโลยีเข้ามาเป็นส่วนสําคัญในการทํางาน ทําให้วิธีการทํางานปรับเปลี่ยนไปจากเดิมที่จะต้องใช้โปรแกรมต่างๆ เข้ามาช่วยในการบริหารจัดการงาน ส่งผลให้บุคลากรจําเป็นต้องมีการปรับตัวตามสถานการณ์หรือสภาพแวดล้อมที่เปลี่ยนแปลงไป ซึ่งหากบุคลากรได้รับการพัฒนาสมรรถนะในด้านดังกล่าวแล้วจะ สามารถทําให้การทํางานมีประสิทธิภาพเพิ่มมากขึ้น

2. จากผลการประเมินโครงการผลิตรายการโทรทัศน์ รายการ “เรียนนอกรั้ว” ของศูนย์เทคโนโลยีทางการศึกษา สังกัดสำนักงาน กศน. ด้าน Good Place พบว่า อยู่ในระดับมากทั้งภาพรวมและรายข้อซึ่งผ่านเกณฑ์การประเมินที่กำหนด อาจเป็นเพราะว่า กศน. ตำบล เป็นกลไกในระดับพื้นที่ที่มีการดำเนินงานกับประชาชนกลุ่มเป้าหมายโดยตรง ได้มีการส่งเสริมและสนับสนุนให้มีรูปแบบการพัฒนา กศน. ตำบล อย่างมีประสิทธิภาพ ด้วยการพัฒนาครูและบุคลากรที่เกี่ยวข้องกับการจัดกิจกรรมการศึกษาและการเรียนรู้ การจัดบรรยากาศและสภาพแวดล้อมที่เอื้อต่อการเรียนรู้อย่างต่อเนื่อง การส่งเสริมการจัดกิจกรรมการเรียนรู้ภายใน กศน. ตำบล การเสริมสร้างและให้ความร่วมมือกับภาคีเครือข่าย สอดคล้องกับแนวคิดของอนุสรณ์ ตรีพิชชารัตน์ (2563 , น. 90-91) ที่ทำวิจัยเรื่อง การศึกษาความต้องการจำเป็นในการดำเนินงานของหัวหน้าศูนย์การศึกษานอกระบบและการศึกษาตามอัธยาศัยตำบล สังกัดสำนักงานส่งเสริมการศึกษานอกระบบและการศึกษาตามอัธยาศัยจังหวัดอุตรดิตถ์ พบว่า แนวทางการพัฒนาในการดำเนินงานของหัวหน้า กศน.ตำบล สังกัดสำนักงาน กศน.จังหวัดอุตรดิตถ์ ให้สอดคล้องกับชุมชน คือ พัฒนาด้านการบริหารจัดการมีแนวทางและวิธีปฏิบัติเพื่อให้พัฒนาในการดำเนินงานของหัวหน้า กศน.ตำบล ให้มีความพร้อมการให้บริการสิ่งอำนวยความสะดวกให้กับประชาชนในเขตพื้นที่บริการของ กศน.ตำบล ซึ่งเป็นไปในทิศทางเดียวกัน

 3. จากผลการประเมินโครงการผลิตรายการโทรทัศน์ รายการ “เรียนนอกรั้ว” ของศูนย์เทคโนโลยีทางการศึกษา สังกัดสำนักงาน กศน. ด้าน Good Activities พบว่า อยู่ในระดับมากทั้งภาพรวมและรายข้อซึ่งผ่านเกณฑ์การประเมินที่กำหนด อาจเป็นเพราะว่า การจัดการศึกษาออนไลน์ (Online learning) จัดเป็นนวัตกรรมทางการศึกษาในอีกรูปแบบหนึ่ง ซึ่งสามารถเปลี่ยนแปลงวิธีเรียนในรูปแบบเดิมๆ ให้เป็นการเรียนใหม่ ที่ใช้เทคโนโลยีเข้ามาช่วยทำการสอน นอกจากนี้ความหมายอีกในหนึ่งยังหมายถึง การเรียนทางไกล การเรียนผ่านเว็บไซต์ โดยมุ่งเน้นการเรียนรู้ทางผ่านทางอินเทอร์เน็ต โดยอยู่ในรูปแบบของคอมพิวเตอร์เป็นการใช้เทคโนโลยีสมัยใหม่ บวกเข้ากับเครือข่ายอินเทอร์เน็ตสร้างการศึกษาที่มีปฏิสัมพันธ์คุณภาพสูง โดยไม่จำเป็นต้องเดินทางของผู้เรียนเกิดความสะดวกและเข้าถึงได้อย่างรวดเร็ว ทุกสถานที่ ทุกเวลา เป็นการสร้างการศึกษาตลอดชีวิตให้กับประชาชนและกลุ่มเป้าหมายที่ต้องการเรียนรู้ตามอัธยาศัย สำนักงาน กศน. จึงได้เล็งเห็นความสำคัญต่อการเปลี่ยนผ่านรูปแบบการจัดการศึกษาในอนาคต จึงเห็นควรให้มีการเตรียมความพร้อมทั้งด้านโครงสร้างพื้นฐาน ระบบการจัดการศึกษาออนไลน์ ระบบ สื่อเทคโนโลยี ระบบการวัดและประเมินผล และการปรับหลักเกณฑ์ที่เกี่ยวข้องกับการจัดการศึกษานอกระบบระดับการศึกษาขั้นพื้นฐาน การจัดการศึกษาต่อเนื่อง และการจัดการศึกษาตามอัธยาศัย เพื่อพัฒนาผู้เรียนและผู้รับบริการในกลุ่มเป้าหมายของ กศน. ให้สอดรับกับการเปลี่ยนแปลงเทคโนโลยีและรูปแบบการจัดการศึกษาออนไลน์ในอนาคต สอดคล้องกับแนวคิดของศุภชัย สกุลแก้ว (2560, น. 77) ที่ทำวิจัยเรื่อง การประเมินผลการพัฒนาสื่อเทคโนโลยีสารสนเทศรายวิชาภาษาไทย ระดับมัธยมศึกษาตอนต้น ศูนย์การศึกษานอกระบบและการศึกษาตามอัธยาศัยอำเภอเมืองนครศรีธรรมราช พบว่า การส่งเสริมและพัฒนาระบบเทคโนโลยีดิจิทัลเพื่อการศึกษาพัฒนา กศน. ตำบล ให้มีความพร้อมเกี่ยวกับโครงสร้างพื้นฐานด้าน ICT และเทคโนโลยีเพื่อการศึกษาอื่นที่เหมาะสมกับพื้นที่ เพื่อให้ กศน.ตำบลทุกแห่งเข้าถึงการใช้บริการทางอินเทอร์เน็ต และมีความพร้อมในการให้บริการการศึกษาและการเรียนรู้ที่เป็นไปตามความต้องการของประชาชนและชุมชน และสร้างโอกาสในการเรียนรู้ได้อย่างทั่วถึง และพัฒนาระบบช่องทางแหล่งเรียนรู้ออนไลน์ (Portal Web) และส่งเสริมให้ประชาชนนำเทคโนโลยีสารสนเทศและการสื่อสารมาประยุกต์ใช้ในการเรียนรู้/กิจกรรมต่างๆ เพื่อเพิ่มโอกาสการเรียนรู้และการพัฒนาอาชีพ เช่น การแสวงหาความรู้เพื่อการดำรงชีวิต การพัฒนาต่อยอดอาชีพเพื่อสร้างรายได้ โดยผ่านกลไกของศูนย์ดิจิทัลชุมชน เพื่อให้ผู้เรียนสามารถนำความรู้ความสามารถ เจตคติที่ดีต่อการประกอบอาชีพ และทักษะที่พัฒนาขึ้นไปใช้ประโยชน์ในการประกอบอาชีพที่สร้างรายได้ได้จริง และการพัฒนาสู่เศรษฐกิจเชิงสร้างสรรค์ต่อไป

 4. จากผลการประเมินโครงการผลิตรายการโทรทัศน์ รายการ “เรียนนอกรั้ว” ของศูนย์เทคโนโลยีทางการศึกษา สังกัดสำนักงาน กศน. ด้าน Good Partnership พบว่า อยู่ในระดับมากทั้งภาพรวมและรายข้อซึ่งผ่านเกณฑ์การประเมินที่กำหนด อาจเป็นเพราะว่า การจัดการศึกษาตลอดชีวิตให้เหมาะสมกับคนทุกช่วงวัย ซึ่งเป็นภารกิจของสำนักงาน กศน. ด้วยโครงสร้างบุคลากร งบประมาณ และทรัพยากรที่มีย่อมไม่สามารถดำเนินการได้ด้วยตนเองทั้งหมด มีความจำเป็นต้องแสวงหาภูมิปัญญาในท้องถิ่นมาเป็นวิทยากรในการจัดการเรียนรู้ที่เหมาะสมในชุมชน และแสวงหาภาคีเครือข่ายด้วยการทำงานแบบบูรณาการเพื่อยกระดับการจัดการศึกษาตลอดชีวิตให้ตอบโจทย์ความต้องการที่แท้จริงของประชาชน เพื่อให้สามารถสร้างงาน สร้างอาชีพ พัฒนาทักษะชีวิต การจัดการศึกษาตามอัธยาศัยและจัดการศึกษาขั้นพื้นฐานได้อย่างมีคุณภาพและทั่วถึงสอดคล้องกับแนวคิดของสุวิมล รัฐวร (2561, น. 121) ที่ทำวิจัยเรื่อง แนวทางการส่งเสริมการมีส่วนร่วมของภาคีเครือข่ายในการจัดการศึกษาของสํานักงานส่งเสริมการศึกษานอกระบบและการศึกษาตามอัธยาศัยจังหวัดร้อยเอ็ด พบว่า ด้านการมีส่วนร่วมจัดการเรียนรู้หาข้อมูลความต้องการของภาคีเครือข่ายแต่ละส่วนว่าจะสามารถเข้ามามีส่วนร่วมในการจัดการเรียนรู้และนํามากําหนดแนวทางการดําเนินงานต่อไป จัดให้มีกิจกรรมตลอดภาคเรียนและจัดการสอนอย่างเป็นระบบ จัดทําหลักสูตรวิชาเลือกตามความต้องการของท้องถิ่นและเหมาะสมกับความรู้ความสามารถของภาคีเครือข่าย เพื่อนําภาคีเครือข่ายที่เกี่ยวข้องกับการจัดการเรียนรู้ไปดูงานยังหน่วยงานที่เป็นแบบอย่างที่ดีเกี่ยวกับการจัดการเรียนรู้

5. จากผลการประเมินโครงการผลิตรายการโทรทัศน์ รายการ “เรียนนอกรั้ว” ของศูนย์เทคโนโลยีทางการศึกษา สังกัดสำนักงาน กศน. ด้าน Good Innovation พบว่า อยู่ในระดับมากทั้งภาพรวมและรายข้อซึ่งผ่านเกณฑ์การประเมินที่กำหนด อาจเป็นเพราะว่า แนวทางขับเคลื่อนโครงการ Digital Community Center ศูนย์ “Advice Innovative Learning Center” จัดตั้งศูนย์ให้คำปรึกษา และพัฒนาผลิตภันฑ์ Brand กศน. ส่งเสริมการใช้เทคโนโลยีในการปฏิบัติงาน การบริหารจัดการ และการจัดการเรียนรู้ ส่งเสริมให้ประชาชนนำเทคโนโลยีดิจิทัลไปประยุกต์ใช้ในการพัฒนาอาชีพและผลิตภัณฑ์ของตนเอง เพิ่มช่องทางในการจัดจำหน่าย ต่อยอดอาชีพ การขยายผลการพัฒนาอาชีพและผลิตภัณฑ์ให้ประชาชน และให้มีการใช้วิจัยอย่างง่ายเพื่อการสร้างนวัตกรรมใหม่ สอดคล้องกับแนวคิดของภาคภูมิ ขลังธรรมเนียม (2559, น. 107) ที่ทำวิจัยเรื่อง การศึกษาสภาพและปัญหาการจัดการระบบสารสนเทศในการบริหารงานของศูนย์การศึกษานอกระบบและการศึกษาตามอัธยาศัยในเขตภาคกลาง พบว่า ด้านการนำข้อมูลไปใช้ ผู้เชี่ยวเสนอแนะให้จัดอบรมให้ความรู้กับครูเกี่ยวกับเทคโนโลยีสารสนเทศ การสืบค้นและการนำข้อมูลสารสนเทศเพื่อนำไปพัฒนาการจัดการเรียนรู้ จัดทำเป็นเอกสารคู่มือการปฏิบัติงานให้แก่บุคลากรและผบู้ริหารสถานศึกษา เผยแพร่ทางเว็บไซต์ของสถานศึกษาและหน่วยงานต้นสังกัดนำเสนอผลการวิเคราะห์ข้อมูลให้ผู้บริหารเพื่อการบริหารและตัดสินใจ ผู้บริหารสถานศึกษานำข้อมูลสารสนเทศไปใช้วางแผนปฏิบัติการ ใช้ในการตัดสินใจในการบริหารสถานศึกษา ผู้บริหารสถานศึกษานำข้อมูลสารสนเทศไปใช้ในการติดตามประเมินผลการปฏิบัติในสถานศึกษา เช่น ปฏิบัติงานให้เกิดผลสัมฤทธิ์ (แผนปฏิบัติราชการ) เกิดคุณภาพในการให้บริการสร้างความพึงพอใจต่อผู้รับบริการ (นักศึกษา ผู้เรียน ประชาชน) และเกิดความคุ้มค่าในการปฏิบัติงาน และมีการประเมินสารสนเทศที่ได้ตรงกับความตอ้งการที่ระบุไว้ความน่าเชื่อถือและความทันสมัยของสารสนเทศก่อนการนำไปใช้บริหารสถานศึกษา

6. จากผลการประเมินโครงการผลิตรายการโทรทัศน์ รายการ “เรียนนอกรั้ว” ของศูนย์เทคโนโลยีทางการศึกษา สังกัดสำนักงาน กศน. ด้าน Good Learning Centre พบว่า อยู่ในระดับมากทั้งภาพรวมและรายข้อซึ่งผ่านเกณฑ์การประเมินที่กำหนด อาจเป็นเพราะว่า สำนักงาน กศน. ได้จัดตั้ง “ศูนย์การเรียนรู้สำหรับทุกช่วงวัย กศน.” (Good Learning Centre) เป็นศูนย์บริการความรู้ ข้อมูลข่าวสาร เป็นศูนย์การจัดกิจกรรมการศึกษานอกระบบและการศึกษาตามอัธยาศัยที่ครอบคลุมทุกกลุ่มวัย เพื่อส่งเสริมสร้างความสัมพันธ์ของประชาชนทุกช่วงวัย ชุมชน ภาคีเครือข่าย และยังได้มีแนวคิดที่จะนำเอาระบบดิจิทัลมาเป็นเครื่องมือในการจัดการศึกษารูปแบบการเรียนรู้ด้วยระบบออนไลน์ ซึ่งถือได้ว่าเป็นการเรียนรู้ที่ไม่แบ่งชนชั้น ให้โอกาสการเรียนรู้กับประชาชนทุกเพศ ทุกวัย ทุกกลุ่มอายุ สามารถเรียนได้ทุกที่ ทุกเวลา มีหลักสูตรที่หลากหลาย เพื่อตอบสนองความต้องการของประชาชนที่สนใจจะเรียนรู้พัฒนาตนเอง พัฒนาทักษะอาชีพเพื่อการมีงานทำ นับเป็นการเปลี่ยนแปลงที่ตอบสนองต่อนโยบายการปฏิรูปประเทศของรัฐบาลปัจจุบันเป็นอย่างยิ่ง สอดคล้องกับแนวคิดของเยาวลักษณ์ สบลานสวัสดิ์ (2560 ,น.154) เรื่อง ถอดบทเรียนเพื่อการบริหารจัดการศูนย์การศึกษานอกระบบและการศึกษาตามอัธยาศัยตำบล อำเภอเชียงแสน จังหวัดเชียงราย พบว่า กศน.ตำบลมีแผนการบริหารจัดการสำหรับเป็นศูนย์ข้อมูลข่าวสาร ซึ่ง สำนักงาน กศน. ได้กำหนดหน้าที่การจัดกิจกรรมการศึกษษนอกระบบและการศึกษาตามอัธยาศัย เพื่อส่งเสริมการเรียนรู้ตลอดชีวิตของประชาชนและสร้างสังคมแห่งการเรียนรู้ มีกิจกรรมหลักเป็นศูนย์ข้อมูลข่าวสารของชุมชน (Opportunity Center) ศูนย์การเรียนชุมชน (Learning Centre) ศูนย์ชุมชน (Community Center) และกำหนดให้เป็นเกณฑ์ในการประเมินผลการปฏิบัติงานพนักงานราชการ ตำแหน่ง ครู กศน.ตำบล

**ข้อเสนอแนะ**

ข้อเสนอแนะในการนำผลการวิจัยไปใช้

 1. ผู้บริหารของศูนย์เทคโนโลยีทางการศึกษา สังกัด สำนักงาน กศน. ควรดำเนินการผลิตรายการโทรทัศน์เพื่อการศึกษา รายการ “เรียนนอกรั้ว” ประเภทรายการ Good Teacher, Good Place, Good Activities, Good Partnership, Good Innovation , และ Good Learning Centre ต่อไป เนื่องจากเกิดประโยชน์ต่อการสร้างความรู้ ความเข้าใจและสามารถให้ครูนำไปประยุกต์ใช้ได้

2. ผู้บริหารสำนักงาน กศน.ทุกระดับ ควรส่งเสริมให้ครู กศน.สร้างนวัตกรรมการจัดการเรียนรู้ให้เพิ่มขึ้น และควรส่งเสริมให้ผลิตรายการประเภท Good Innovation ให้แพร่หลายมากขึ้น

ข้อเสนอแนะสำหรับการวิจัยครั้งต่อไป

 1. ควรมีการประเมินโครงการฯจากครู กศน.เพิ่มเติมในจังหวัดอื่นๆ

 2. ควรมีการศึกษาแนวทางการพัฒนารายการโทรทัศน์เพื่อการศึกษา ประเภท Good Innovation ของศูนย์เทคโนโลยีทางการศึกษา สังกัด สำนักงาน กศน.

**กิตติกรรมประกาศ**

 การวิจัยครั้งนี้สำเร็จลงได้ด้วยความกรุณาของอาจารย์ที่ปรึกษา ผู้ช่วยศาสตราจารย์ ดร.อนุชา กอนพ่วง ที่ได้กรุณาให้คำปรึกษา ตลอดจนการแก้ไขข้อบกพร่องต่างๆ ของการดำเนินการวิจัยให้เสร็จสมบูรณ์ ผู้วิจัยขอกราบขอบพระคุณด้วยความเคารพยิ่ง

 ขอขอบพระคุณรองศาสตราจารย์ ดร.ธีรศักดิ์ อุปไมยอธิชัย หัวหน้าภาควิชาบริหารและพัฒนาการศึกษา คณะศึกษาศาสตร์ มหาวิทยาลัยนเรศวร ดร.สถิรพร เชาวน์ชัย อาจารย์ภาควิชาบริหารและพัฒนาการศึกษา
คณะศึกษาศาสตร์ มหาวิทยาลัยนเรศวร และนางณัฐมน ไทยประสิทธิ์เจริญ นักวิชาการศึกษาชำนาญการพิเศษศูนย์เทคโนโลยีทางการศึกษา สังกัด สำนักงาน กศน. ที่ได้กรุณาให้คำแนะนำแก้ไขและตรวจสอบเครื่องมือที่ใช้ในการศึกษาค้นคว้าทำให้การดำเนินงานศึกษาในครั้งนี้เสร็จสมบูรณ์และลุล่วงไปด้วยดี

 ขอขอบพระคุณผู้ทรงคุณวุฒิทุกท่านที่วิพากษ์การศึกษาค้นคว้าด้วยตนเองพร้อมทั้งให้ข้อเสนอแนะในการศึกษาค้นคว้า เพื่อให้การศึกษาค้นคว้าครั้งนี้ดำเนินไปได้ด้วยความเรียบร้อยและถูกต้องมากยิ่งขึ้น ผู้วิจัยขอขอบพระคุณผู้บริหารสถานศึกษาและครู กศน.ตำบล สังกัด สำนักงาน กศน.จังหวัดสุโขทัย ทุกท่านที่ได้ให้ความอนุเคราะห์และให้ความร่วมมือในการเก็บรวบรวมข้อมูลและตอบแบบสอบถาม

 สุดท้ายนี้ผู้ศึกษาขออุทิศคุณค่าและประโยชน์จากการศึกษาค้นคว้าด้วยตนเองฉบับนี้ แด่ผู้มีพระคุณทุกๆท่านที่ได้มีส่วนร่วมในการสร้างพื้นฐานการศึกษาให้แก่ผู้วิจัย

**เอกสารอ้างอิง**

กระทรวงศึกษาธิการ. (2551). **พระราชบัญญัติส่งเสริมการศึกษานอกระบบและการศึกษาตามอัธยาศัย**

 **พ.ศ.2551.** กรุงเทพฯ: กระทรวงศึกษาธิการ.

ธัญลักษณ์ จำจด. (2561). **การพัฒนาทรัพยากรมนุษย์ด้านทักษะความเข้าใจและใช้เทคโนโลยีดิจิทัล**

 **(Digital Literacy) ของครู กศน.ตำบล สังกัด สำนักงาน กศน.จังหวัดชลบุรี.**(การศึกษาค้นคว้า อิสระปริญญามหาบัณฑิต).กรุงเทพฯ:มหาวิทยาลัยธรรมศาสตร์*.*

ภาคภูมิ ขลังธรรมเนียม. (2559). **การศึกษาสภาพและปัญหาการจัดการระบบสารสนเทศในการบริหารงานของศูนย์การศึกษานอกระบบและการศึกษาตามอัธยาศัยในเขตภาคกลาง.**(วิทยานิพนธ์ปริญญามหาบัณฑิต). พระนครศรีอยุธยา: มหาวิทยาลัยราชภัฏพระนครศรีอยุธยา.

เยาวดี รางชัยกุล วิบูลยศรี. (2556). **การประเมินโครงการ แนวคิดและแนวปฏิบัติ. (พิมพครั้งที่ 8).**กรุงเทพฯ : จุฬาลงกรณมหาวิทยาลัย.

เยาวลักษณ์ สบลานสวัสดิ์. (2560). **ถอดบทเรียนเพื่อการบริหารจัดการศูนย์การศึกษานอกระบบและการศึกษาตามอัธยาศัยตำบล อำเภอเชียงแสน จังหวัดเชียงราย.** (การศึกษาค้นคว้าอิสระปริญญามหาบัณฑิต).เชียงราย:มหาวิทยาลัยราชภัฏเชียงราย*.*

ศุภชัย สกุลแก้ว. (2560). **การประเมินผลการพัฒนาสื่อเทคโนโลยีสารสนเทศรายวิชาภาษาไทย ระดับมัธยมศึกษาตอนต้น ศูนย์การศึกษานอกระบบและการศึกษาตามอัธยาศัยอำเภอเมืองนครศรีธรรมราช.** (รายงานผลการวิจัย). นครปฐม: สถาบันพัฒนาครู คณาจารย์ และบุคลากรทางการศึกษา.

ศูนย์เทคโนโลยีทางการศึกษา. (2563). **รายงานการติดตามผลการใช้สื่อเทคโนโลยีเพื่อการศึกษา**. กรุงเทพฯ:

ศูนย์เทคโนโลยีทางการศึกษา

สุวิมล รัฐวร. (2561). **แนวทางการส่งเสริมการมีส่วนร่วมของภาคีเครือข่ายในการจัดการศึกษาของสํานักงานส่งเสริมการศึกษานอกระบบและการศึกษาตามอัธยาศัยจังหวัดร้อยเอ็ด.**(การศึกษาค้นคว้าอิสระปริญญามหาบัณฑิต).ร้อยเอ็ด:มหาวิทยาลัยราชภัฏร้อยเอ็ด*.*

สำนักงานส่งเสริมการศึกษานอกระบบและการศึกษาตามอัธยาศัย. (2563). **นโยบายและจุดเน้นการดำเนินงานของสำนักงานส่งเสริมการศึกษานอกระบบและการศึกษาตามอัธยาศัย ประจำปีงบประมาณ 2563.**กรุงเทพฯ: สำนักงานส่งเสริมการศึกษานอกระบบและการศึกษาตามอัธยาศัย.

อนุสรณ์ ตรีพิชชารัตน์. (2563). **การศึกษาความต้องการจำเป็นในการดำเนินงานของหัวหน้าศูนย์การศึกษา นอกระบบและการศึกษาตามอัธยาศัยตำบล สังกัดสำนักงานส่งเสริมการศึกษานอกระบบ**

 **และการศึกษาตามอัธยาศัยจังหวัดอุตรดิตถ์.** (การศึกษาค้นคว้าอิสระปริญญามหาบัณฑิต).พิษณุโลก: มหาวิทยาลัยนเรศวร*.*